Harag Anita

**NULL-HUSZONNÉGY**

egyfelvonásos

SZONJA (33 éves)

ÁKOS (36 éves)

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*1. jelenet*

*A jelenetek a hálószobában játszódnak. Ágy, éjjeliszekrény, oldalt egy lavór ruhákkal, szekrény. Világos van, a szereplők az ágyon fekszenek, nem fordulnak egymás felé.*

SZONJA A mozi előtt várlak. Öt negyven, rengetegen vannak az utcán. Mennek haza a munkából, kezükben szatyor, alig bírják el, kilóg a teteje a dobozos tejnek. Nem is, inkább bent várlak. Már átvettem a jegyeket, leülök egy fekete műbőr kanapéra. Két lány odajön, és megkérdezik, leülhetnek-e. Persze, mondom. Az egyik lánynak hozzám ér a kabátja. Várlak. Késel.

ÁKOS Villamossal jövök. Az ajtó mellett állok, tömve van. Nem akarok beljebb menni, mert mindjárt leszállok. Velem szemben egy srác olvas. A könyv széle szinte súrolja a mellkasomat. Érzem a szájszagát. Olyan, mint reggel ébredés után, amikor még üres a gyomor. Az éhes szájnak van ilyen szaga. Kicsit olyan, mint a szarszag.

SZONJA Fúj.

ÁKOS Egy ajtóval előrébb rágyújt egy idősebb nő, krákogva köhögni kezd. A nő vörös haját látom csak, és a felfelé kígyózó füstöt.

SZONJA Emlék?

ÁKOS Aha. Hirtelen befékez a villamos, valaki megnyomta a vészféket. A villamosvezető bemondja, hogy a villamoson kurvára nem lehet dohányozni. A füst egyszer csak abbamarad, mégsem megyünk. A hirtelen fékezéstől valami meghibásodott. Kinyitja az ajtókat, gyalog indulunk el a síneken. Átszaladok az úttesten, megyek másfél megállót. Bemegyek a moziba, meglátlak a kanapén. Nem értem, kik ezek a lányok. A barátnőid?

SZONJA Szia, mondom. Látom az arckifejezéseden, hogy nem érted, miért hoztam magammal a csajokat. Kicsit hagyom, hogy ezt hidd.

ÁKOS Bemutatkozom nekik.

SZONJA A lányok zavartan néznek rád, de nyújtják a kezüket, és a nevüket is megmondják.

ÁKOS A kézfogás is el fog tűnni.

SZONJA Valószínű.

ÁKOS A zavarukról és a mosolyodból megértem, hogy csőbe húztál.

SZONJA Átölelsz.

ÁKOS Megharapom a nyakad.

SZONJA Hangosan felnevetek, mire mindenki felénk néz. Elpirulsz.

ÁKOS Te pirulsz el.

SZONJA Na!

ÁKOS Jó, elpirulok. De nézem az arcodat, és szeretném azt hinni, hogy te is.

SZONJA Ki vagyok festve, nem látszik, ha elpirulok.

ÁKOS A nyakadnál látszik.

SZONJA A nyakamnál?

ÁKOS Ha nagyon elpirulsz, még a mellkasodon is.

SZONJA Azért annyira nem pirulnék el.

ÁKOS Folytassuk.

SZONJA Megvettem a jegyeket, mondom.

ÁKOS Köszi. Akkor én veszem a popcornt. Beállunk a sorba. Összébb kell húzódni, hogy az átmenő forgalmat segítsük.

SZONJA Próbálok minél közelebb állni hozzád, és úgy helyezkedni, hogy ne férjenek át közöttünk.

ÁKOS Valaki mégis előtted akar átmenni.

SZONJA Mindig lesz ott egy átjáró, ahol én állok.

ÁKOS Tényleg?

SZONJA Nem tudom, miért.

ÁKOS Mi következünk.

SZONJA Popcornt kérek light colával. Te nachost kérsz.

ÁKOS Sajttal.

SZONJA Készpénzzel fizetsz, a kezed hozzáér a pénztároséhoz. Egy szem popcorn leesik a pultra, felveszem és bekapom.

ÁKOS Ez régen is gusztustalan volt.

SZONJA Három másodperces szabály.

ÁKOS Hát... Jó. Anyway... Mivel elkéstem, már be is engednek minket, sötét van a moziteremben, mennek az előzetesek. Középre szól a jegy.

SZONJA Ülnek a sorunkban. Sose tudom, hogy szemből vagy háttal legyek az ülő emberek felé ilyenkor.

ÁKOS Előreengedsz.

SZONJA Előreengedlek.

ÁKOS Szemből megyek.

SZONJA Úgy illik?

ÁKOS Igen.

SZONJA Bejátsszák azt a hülye macskás videót. Amikor az egyik macskának ugatás a csengőhangja. Baromira unom ezt a reklámot.

ÁKOS Elkezdődik a film, jön a dolby surround.

SZONJA A micsoda?

ÁKOS Tudod, a visszaszámlálás, és a végén az a mély hang. Addig nem kezdem el enni a nachost, amíg nem kezdődik a film.

SZONJA Jaj, tényleg! Én már ropogtatok. Vígjátékot nézünk.

ÁKOS Nehezen indul. Sok a csend, mintha nem is vígjáték lenne, hanem dráma. Hallani, ahogy ropog a fogad között a popcorn. Rád nézek, mire azt kérdezed, ennyire hangos?

SZONJA Akkor megpróbálok a csendekben nem enni.

ÁKOS És én már ezen röhögök, ahogy igyekszel halkan enni a popcornt.

SZONJA Milyen filmet is nézünk?

ÁKOS Vígjátékot.

SZONJA Előttünk pár sorral egy lány irtó hangosan nevet a poénokon.

ÁKOS Már nem is a filmen nevetünk, hanem rajta.

SZONJA A film közepénél hozzáérsz a combomhoz. Megszorítod, és a szemem sarkából látom, hogy nem fordultál felém, még mindig a filmet nézed, de a kezed egyre feljebb csúszik.

ÁKOS Szex a moziban?

SZONJA Psszt! Hozzáérsz a combomhoz, és egyre feljebb csúszik a kezed.

ÁKOS Szexeltél már moziban?

SZONJA Most el akarod rontani?

ÁKOS Csak kérdeztem.

SZONJA Majd utána. Most épp moziban vagyunk, és nagyon felizgat a kezed a combomon.

ÁKOS Simogatni kezdem a combod belső részét. Kicsit szétnyitod a lábad.

SZONJA Kicsit szétnyitom a lábam.

ÁKOS Ez olyan klisé.

SZONJA Tudom, de még sosem szexeltem moziban.

ÁKOS Tényleg?

SZONJA Kigombolom a nadrágomat, mire te becsúsztatod a kezed a bugyimba. Érzed, milyen nedves vagyok?

ÁKOS Kinyílik az ajtó, fény jön be kintről. Egy maszkos férfi lép be.

SZONJA Ne már! Megbeszéltük, hogy...

ÁKOS Nem olyan maszkos! Valamiféle álarc van rajta, lassan ismerem fel. Egy mókusfej.

SZONJA Meglepődöm, és rád nézek. Arról is megfeledkezem, hogy ki van gombolva a nadrágom. Kirántod a kezed a bugyimból.

ÁKOS Senki nem figyel minket, mindenki az álarcos férfit nézi.

SZONJA Egyedül a hangos lány nézi a filmet, még mindig nevet a poénokon.

ÁKOS Vagy már a mókusfejes férfin nevet.

SZONJA Honnan tudod, hogy férfi?

ÁKOS Igazad van, lehetne nő is. Csak magasnak tűnik.

SZONJA Magas nők is vannak.

ÁKOS Akkor nézzük a Mókusfejes embert.

SZONJA Végignéz a sorokon. Aztán kihátrál, becsukja az ajtót. Megint sötét van.

ÁKOS Kiestünk a filmből, kimaradt egy jelenet. Nem tudjuk, hova rohan a főszereplő, majdnem elüti egy autó.

SZONJA Ez nem klisé? Rohan a főszereplő az úttesten?

ÁKOS Lassan vége a filmnek.

SZONJA Lassan vége. Maradt popcorn, de annyira kimarta a számat a só, hogy nem bírok többet enni.

ÁKOS Mindig a nagyot választod.

SZONJA Igen.

ÁKOS És mindig marad.

SZONJA Igen.

ÁKOS Belemarkolok, és eszem pár darabot, amíg megy a főcím. Közben kicsordogálnak az emberek a sorokból. Behúzzuk a lábunkat, hogy elmehessenek előttünk.

SZONJA Seggel jönnek, nem tudják, hogy arccal kell.

ÁKOS Jó ez, amikor kettesben maradunk a moziban.

SZONJA Csak egyszer maradtunk kettesben, nem?

ÁKOS Egyszer. Egyszer voltunk moziban.

SZONJA Jó, hogy te is szereted végignézni a főcímet. Ez válóok.

ÁKOS Mi?

SZONJA Ha valamelyikünk nem szeretné, és nem várná meg a másikat, aki viszont szereti. Az válóok lenne.

ÁKOS Mázli.

SZONJA Hiányzik a popcorn.

ÁKOS Tudunk csinálni.

SZONJA (*megpuszilja*) A mozis popcorn hiányzik. A puszi is el fog tűnni.

ÁKOS Logikus.

SZONJA Meg az ölelés.

ÁKOS Ez neked nehéz lesz.

SZONJA Nekem?

ÁKOS Szeretsz hozzáérni emberekhez.

SZONJA Nem minden emberhez.

ÁKOS Szeretsz barátilag hozzájuk érni.

SZONJA Csak a barátaimhoz szeretek bárhogy is hozzáérni.

ÁKOS Észre sem veszed. Én nem érintek meg embereket olyan könnyen, nekem feltűnik.

SZONJA Ez nem igaz.

ÁKOS Csak veled vagyok ilyen... bújós.

SZONJA *(felül)* Nem hallod ezt a kattogást?

*2. Jelenet*

ÁKOS *(felül)* Nem. Biztos mos a felső szomszéd.

SZONJA De ennyit?

ÁKOS Talán illegális mosodát nyitott. Speciális fertőtlenítőszerekkel extrán tiszta, vírusmentes pólókat és nadrágokat ígér.

SZONJA Hogy ez nem nekünk jutott eszünkbe! *(megszagolja magát)* Szerinted mi büdösek vagyunk?

ÁKOS What?

SZONJA Nem érezzük, egész nap itthon vagyunk a saját szagunkban. És most már nekem is olyan szagom van, mint neked.

ÁKOS És az rossz?

SZONJA Csak néha hiányzik a sajátom. Tudod, min érzem még néha? A kabátomon.

ÁKOS Amúgy nem mindegy? Úgyis csak mi érezzük. Vagy nem érezzük.

SZONJA Szóval ha más nem érzi, akkor lehetünk büdösek?

ÁKOS Miért ne?

SZONJA Hagyjuk.

ÁKOS Jaj, ne húzd már fel magad! Just messin’ with you.

SZONJA Csak nem vicces.

ÁKOS Szerinted.

SZONJA Mivel csak én vagyok itt, tőlem függ, vicces-e.

ÁKOS Én nagyon jól elszórakoztatom magam.

SZONJA Ja. Ok. (*mélyeket lélegzik*) Beszorult a levegő.

ÁKOS A bordád alá?

SZONJA Nem, a mellkasomba. Tudod, amikor venned kell egy nagyon mély levegőt, de az a mély levegő baromira fáj. (*tovább lélegzik mélyeket, a férfi is mélyeket lélegzik, ahogy a nő)*

ÁKOS Jobb már? Vagy olyan, mint a múltkor?

SZONJA Nem, most már jobb. (*nyugodtabban veszi a levegőt*)

ÁKOS Gyerekkoromban versenyszerűen úsztam. Meséltem? Minden nap uszi, két óra a vízben, és amikor kijöttünk, olyan volt, mintha tele lenne a tüdőm vízzel. Nem bírtam nagyon mély levegőt venni. Köhögnöm kellett.

SZONJA Tudom, milyen.

ÁKOS Olyan furcsa. Lélegzünk, és fel se tűnik. Állandóan csináljuk, megszakítás nélkül. Huszonháromezer levegővétel egy nap. Megnéztem a Wikipédián. Huszonháromezer. Nem tudom kiszámolni az ütemét, ha elkezdek rá figyelni, máshogy veszem a levegőt. A tiédet szoktam figyelni.

SZONJA Igen?

ÁKOS Ahogy emelkedik és süllyed a mellkasod. És sokszor sóhajtasz. Feltűnt, hogy sokszor sóhajtasz?

SZONJA Nem.

ÁKOS Én is biztos sokszor csinálom.

SZONJA Majd figyelem.

ÁKOS Nem kell.

SZONJA Mi mást csinálhatnék? Egyik kedvenc elfoglaltságom, hogy téged bámullak egész nap.

ÁKOS Tudom.

SZONJA Dehogy tudod.

ÁKOS Dehogynem. Azt érezni, ha valaki néz.

SZONJA Te viszont nem szoktál nézni engem.

ÁKOS Most mondtam, hogy szoktalak.

SZONJA Jó.

ÁKOS Csak nem veszed észre. Emlékszel, mit tanultunk az iskolában? (*hanyatt fekteti a nőt, és fölé hajol)* Ahogy belélegzel, a rekeszizom és a bordaközi izmaid megfeszülnek, a mellkasod is megemelkedik, ezáltal a tüdőd is. A tüdődben csökken a nyomás, így beáramlik a levegő a külvilágból. Amikor kilélegzel, elernyed a rekeszizmod, a bordaközi izmod, és kiáramlik a levegő. (*becsúsztatja a lány pólója alá a kezét*) Milyen jó meleg vagy.

SZONJA Mindig is a testhőmmel akartam megfogni a pasikat.

*Fekve játszanak. Összeillesztik a tenyerüket, nézik, kié nagyobb, utána megpróbálják a hüvelykujjukkal lenyomni a másik hüvelykujját.*

SZONJA Mennyi az idő?

ÁKOS Háromnegyed három.

SZONJA Egy és három között ígérték.

ÁKOS Majd megjönnek.

SZONJA Az utolsó pillanatban...

ÁKOS A lényeg, hogy jönnek.

SZONJA És mi van, ha nem?

ÁKOS Chillax. Majd jönnek. Anyukád nagyon cuki volt.

SZONJA Hogy varrt nekünk szájmaszkot?

ÁKOS Igen.

SZONJA Olyan hülyén éreztem magam.

ÁKOS Látszott. Mármint az, hogy ott toporogtok, nem tudtok mit kezdeni a szituval.

SZONJA Főleg ő volt zavarban.

ÁKOS Azért te is. Olyan voltál, mint egy kisgyerek. De tükröztétek egymást. Keresztbe font karral álltatok egymással szemben. Érdekes volt. Hasonlítasz anyukádra.

SZONJA Jó, hogy figyeltél a két méterre, és ránk szóltál.

ÁKOS Láttam, hogy észre sem vetted, amikor közelebb léptél.

SZONJA Még szokni kell.

ÁKOS Próbáltam adni egy kis privát szférát.

SZONJA Úgysem tudtunk volna rendesen beszélgetni. Szerintem legalább ötször elmondtam, hogy fertőtlenítse a zacskókat.

ÁKOS De minden megvan, ugye?

SZONJA Igen, írta, hogy mindent vittünk a listáról. (*a nő az éjjeliszekrényről elveszi a testápolót*)

ÁKOS Mi ez?

SZONJA Orgona. Te is kérsz?

ÁKOS A kezemre.

SZONJA Ez nem kézkrém.

ÁKOS És?

SZONJA Nem kézkrém.

ÁKOS Járvány van, kicsire nem adunk. *(a nő nyom egy kicsit a férfi kezére, és belemasszírozza a bőrébe*) Cheers!

SZONJA Most neked van olyan illatod, mint nekem.

ÁKOS (*megszagolja a kezét*) Ne sértődj meg, de a sajátomat jobban szeretem.

SZONJA Akkor az enyémet nem szereted?

ÁKOS Lehet inkább lemosom.

SZONJA De kis szemét vagy!

ÁKOS Gyere már ide, na! Csak vicceltem, imádom a szagodat.

SZONJA A szagomat?

ÁKOS Te-szag. Szeretem. Nem hiányzik a lakásod?

SZONJA Van egy kis honvágyam. De milyen hülyeség ez! Nem a világ másik végén vagyok, csak egy másik kerületben.

ÁKOS Nem hülyeség.

SZONJA Itt persze sokkal jobb. Jobban elférünk, mint az én garzonomban.

ÁKOS Szeretem a garzonodat.

SZONJA Ha huszonnyolc négyzetméteren kéne összezárva lennünk...

ÁKOS Hozzá tudnék szokni, hogy a számba lóg a lábad.

SZONJA Még mindig hallom a kattogást.

ÁKOS Próbáld meg kizárni.

SZONJA Túl nagy kint a csend.

ÁKOS Nice.

SZONJA Tudom, de akkor is. *(a férfi elkezdi nyomkodni a telefonját)* Mit csinálsz?

*3. Jelenet*

ÁKOS Megnézem, hol tartunk.

SZONJA Most?

ÁKOS Aha.

SZONJA Ne nézd meg.

ÁKOS Egy perc az egész.

SZONJA De most akkor se nézd meg. Lécci.

ÁKOS Miért ne?

SZONJA Miért olyan fontos, hogy tudd, hányan betegedtek meg reggel óta? Sokan.

ÁKOS Csak tudni akarom, és kész. Most ez miért baj?

SZONJA Épp a most a baj.

ÁKOS Hogy érted?

SZONJA Hagyjuk.

ÁKOS De, de, mondd, hogy érted.

SZONJA Állandóan azt a szart nyomkodod. Láthatatlannak érzem magam.

ÁKOS Ne már, egész nap együtt vagyunk.

SZONJA És mégse.

ÁKOS Ennél többet szó szerint senki nincs együtt a másikkal. Null-huszonnégyben.

SZONJA Jó, mindegy. De legalább azt a szar számlálót ne néznéd az ágyból.

ÁKOS Oké, majd figyelek.

SZONJA Oké. *(a férfi tovább nyomkodja a telefont)* Most akkor nem figyelsz?

ÁKOS Te is nyomkodod.

SZONJA Csak azért, mert te is.

ÁKOS Jó, akkor tegyük le egyszerre. Háromra, jó?

SZONJA Haha.

ÁKOS Haha, haha, haha *(megpuszilgatja a lányt, mire ő tényleg nevetni kezd)*

SZONJA Jól van, jól van, elég már. Legközelebb színházba menjünk.

ÁKOS Nem megyünk inkább Szentendrére?

SZONJA Elmehetünk. Bárhova mehetünk. Koncertre is.

ÁKOS Rock koncertre?

SZONJA Még sosem voltam.

ÁKOS Régen Slipknotos pólóban pogóztam a Johnny, a mocsokbanra.

SZONJA Rocker voltál?

ÁKOS Persze.

SZONJA Nem szívesen pogóznék.

ÁKOS Pedig fasza. És nem olyan durva, mint gondolod. Egyszer leesett az egyik srác karórája, azonnal összekapaszkodtunk, és tartottuk a falat, amíg megkereste.

SZONJA Holnap inkább Szentendrére menjünk.

ÁKOS Nem is tudom, mikor héveztem utoljára.

SZONJA A héven nagyon szűk az ülőhely.

ÁKOS Nem baj.

SZONJA Csak eszembe jutott.

ÁKOS És irtó hangos a felszállásjelző. Őrült vinnyogás.

SZONJA Aztán az ajtócsapódás.

ÁKOS Mégis van egy hangulata. Budapest után Budakalász az első megálló?

SZONJA Igen. De ne most menjünk!

ÁKOS Dehogy, nem most. Még be se pakoltunk.

SZONJA Majd holnap... Miben lenne más, ha egyedül lennél?

ÁKOS Sokkal jobban rápörögnék erre a vírustémára. Igen, még ennél is jobban. Meg persze sokkal kevesebbet szexelnék.

SZONJA Vagy éppen sokkal többet.

ÁKOS Ja, ahogy vesszük.

SZONJA Mennyi az idő?

ÁKOS Öt perccel van több, mint az előbb. Ötven. Nem, már ötvenegy.

SZONJA Még van kilenc percük.

ÁKOS Simán lehet, hogy késnek.

SZONJA Igen?

ÁKOS Talán sokkal később jönnek. Késő este.

SZONJA *(mocorog, kihúzza magát)* Megint beszorult.

ÁKOS Mély levegő. *(a nő mély levegőket vesz, aztán elkezd köhögni)* Nyugi, csak vegyél mély levegőket. Ki-be. Ki-be. *(mutatja, ahogy lassan lélegzik)*

SZONJA Próbálom.

ÁKOS Ki-be. Ki-be.

SZONJA Utálom, hogy... mindig ezt csinálja. *(köhögni kezd, pánikba esik, és a köhögéstől meg a pániktól sírni kezd)* Nem...nem kapok...levegőt.

ÁKOS Nyugalom, ez csak ugyanaz, mint legutóbb...

SZONJA De nem...

ÁKOS ...emlékszel, hogy elmúlt, lassan, nyugodtan lélegeztél...

SZONJA De nem megy...

ÁKOS ...és magától elmúlt, nincsen semmi baj.

SZONJA Nem... nem tudok.

ÁKOS De, tudod, mindjárt elmúlik, és kapsz levegőt. Nincsen semmi baj.

*Eltelik egy kis idő, a köhögés enyhül, a nő egyre lassabban veszi a levegőt.*

ÁKOS Látod? Jobb már, ugye? *(a nő bólint, de még mindig kicsit akadozva lélegzik)* Jól van, nagyon ügyes voltál.

*A férfi simogatja a nő karját. Az ágy mellől felvesz egy tollat, és rajzol valamit a nő kezére.*

SZONJA Ez mi?

ÁKOS Mindjárt meglátod.

SZONJA Ugye nem egy farkat fogsz iderajzolni?

ÁKOS Miért rajzolnék ide egy farkat?

SZONJA Régen a suliban a fiúk ilyeneket pingáltak mindenhova. A padra, a szék támlájára, a falra. Gondolom a sajátjukat.

ÁKOS Ha ragaszkodsz hozzá, szívesen lerajzolom neked egyszer, de ez most nem az lesz.

SZONJA Akkor ez egy... kaktusz?

ÁKOS Engedjük el ezt a fallogocentrikus gondolkodást.

SZONJA De hát annak néz ki!

ÁKOS Menj már, ez egy Buddha!

SZONJA Mi? Muti. *(elveszi a tollat, hogy látszódjon a rajz)* Jó, hát innen nézve akár Buddha is lehetne.

ÁKOS Mondom. Majd megnyugtat.

SZONJA Most mit csinálsz?

ÁKOS Nem csináltam meg az edzést.

SZONJA És nem tudod most az egyszer kihagyni? Olyan jó itt.

ÁKOS (*megpuszilja, de átmegy a másik szobába*) Tíz perc az egész.

*Hallani, ahogy a férfi csinálja a gyakorlatokat, ugrálás, lihegés. A nő a telefonját nyomkodja*.

SZONJA Figyu. Mit gondolsz, hogyan fog végződni a karantén nálad?

ÁKOS *(kintről, lihegve*) Re-remélem, gyorsan és-és fájdalommentesen.

SZONJA Nem, ez egy vicc. Figyelj. Mit gondolsz, hogyan fog végződni a karantén nálad? A, felszedek plusz tíz kilót, vagy többet. Bé, terhesen. Cé, alkoholista leszek, dé elválok, e, mindegyik válasz helyes.

ÁKOS (*lihegve*) A-ha.

SZONJA Én most így első körben a plusz tíz kilóra szavaznék.

ÁKOS (*lihegve*) Re-mé-lem, nem.

SZONJA Plusz tíz kilóval nem szeretnél?

ÁKOS (*megáll, kifújja magát*) Te szeretnél engem plusz tíz kilóval?

SZONJA Persze!

ÁKOS Jó, akkor nem is kell csinálni az edzést. (*bejön a szobába, odasétál az ágyhoz*)

SZONJA Jól leizzadtál! Ne, menj innen, büdös vagy!

ÁKOS Büdösen már nem is szeretsz? Dagadtan igen, büdösen nem?

SZONJA Büdösnek lenni döntés kérdése.

ÁKOS És dagadtnak lenni nem?

SZONJA Nem feltétlen. De nálad most döntés kérdése, hogy elmész zuhanyozni, és jó illatúan jössz vissza.

ÁKOS Szóval büdösen nem szeretsz. Pedig én büdösen is szeretlek téged.

SZONJA Nem szoktam büdös lenni. Hagyjuk már. Csak menj és zuhanyozz le lécci.

ÁKOS Jól van, most nem tudom, mit kapod fel a vizet.

SZONJA Csak nincs kedvem izzadt, büdös férfitestekről beszélgetni. Ennyi.

ÁKOS Do take a chill pill. Én sem kiabálok veled minden kis hülyeségért.

SZONJA Nem, te kimért, fensőbséges hangon kioktatsz minden kis hülyeségért.

ÁKOS Nem szoktalak kioktatni.

SZONJA Olyan jó vagy benne, hogy észre sem veszed.

ÁKOS Nem szoktalak kioktatni.

SZONJA Hagyjuk. *(eltelik pár pillanat)* Próbálok őszintén beszélgetni veled, te meg olyan vagy, mint egy kisgyerek.

ÁKOS Nem vagyok olyan. Elmondom, ha valami zavar.

SZONJA Jó, akkor tegnap mi volt? Láttam, hogy van valami, de azt mondtad, nincs semmi.

ÁKOS Mert tényleg nem volt semmi.

SZONJA Persze... Így mondod el, ha valami zavar...

ÁKOS Jó, hagyjuk. Megyek zuhanyozni.

SZONJA Most itt hagysz egy veszekedés közepén?

ÁKOS Most jó illatú Ákos legyek vagy boxzsák?

SZONJA Na jó...

ÁKOS Különben is megbeszéltük, hogy nem kiabálunk egymással. Majd higgadt fejjel megbeszéljük. Szóval szünet!

SZONJA Hagyd a francba a szünetet!

ÁKOS Oké. *(leül az ágy szélére)* Tegnap zavart, hogy az exeddel beszéltél.

SZONJA Nem is az exem. Csak randiztunk.

ÁKOS Egy férfi, akivel lefeküdtél.

SZONJA De mikor volt az már. És elmondtam, nem?

ÁKOS Akkor is.

SZONJA Én őszinte vagyok.

ÁKOS Attól, mert őszinte vagy, még csinálhatsz szemét dolgokat.

SZONJA Mi ebben a szemét? Beszéltem pár szót egy ismerőssel.

ÁKOS És nem eshet rosszul?

SZONJA Csak nem értem, miért. Ez nem megcsalás.

ÁKOS Most már ez is átalakul.

SZONJA Mármint a megcsalás?

ÁKOS Nem fizikai értelemben. Nem elmennek és dugnak valakivel. Hanem mondjuk szextingelnek. Vagy másról fantáziálnak, miközben a párjukkal vannak.

SZONJA De hát állandóan együtt vagyunk.

ÁKOS Ez benne a frusztráló. Hogy miközben velem vagy, mással akarsz lenni, de nem lehetsz. Ha tehetnéd, már rég elhúztad volna a csíkot. Amúgy nem rólad beszélek, csak általánosságban.

SZONJA *(hümmög)*

ÁKOS Na?

SZONJA Meg kell bíznunk egymásban.

ÁKOS Meg kell.

SZONJA Nem bízol bennem?

ÁKOS Alig ismerlek.

SZONJA Ez azért túlzás.

ÁKOS A karantén előtt három héttel találkoztunk. Pár hónapja még azt se tudtam, hogy a világon vagy.

SZONJA És most mégis itt vagyok.

ÁKOS Ja.

SZONJA De sokat gondoltam rád régen is.

ÁKOS Ez valami ezós izé?

SZONJA Veled nem volt ilyen? Sokat gondolkoztam azon, most éppen mit csinálhat a jövőbeli pasim. Hol van, kikkel van, mondjuk éppen valami vicces szituban, amin én is nevetnék, ha ott lennék. Vagy átél valami rossz dolgot, felfordul az élete. Utazik a négyes-hatoson, és a Petőfi hídnál kisiklik a villamos. Tudom, tudom, de ez az egyik félelmem. Vagy találkoztam-e már vele, elmentem mellette az utcán. Ilyenek.

ÁKOS Aha.

SZONJA De fordítva is működik. Nemrég eszembe jutott az az eset, amikor a lányokkal Balatonlellén nyaraltunk, és Szandra eltűnt. Meséltem? Aztán persze meglett, csak sétált valami fiúval. De Lelle amúgy jó hely, egyszer elmehetnénk.

ÁKOS Egyszer. Még belföldön sem utazhatunk egy jó darabig, az tuti.

SZONJA Hova mennél, ha mehetnél?

ÁKOS Alicantéba. Egyszer már voltam ott.

SZONJA Naponta ezren halnak meg Spanyolországban.

ÁKOS Nem sok ez?

SZONJA De.

ÁKOS Olaszországban halnak meg ennyien, nem?

SZONJA Mindegy.

ÁKOS Laknék Spanyolországban. Benne van az ötéves tervemben.

SZONJA Külföldre akarsz költözni?

ÁKOS Aha, majd valamikor.

SZONJA Ezt nem is mondtad.

ÁKOS Éltem már külföldön.

SZONJA Tudom, de hazajöttél.

ÁKOS És?

SZONJA Azt hittem, akkor már itthon maradsz.

ÁKOS Nem akarok örökre itthon maradni.

SZONJA De látod? Azt mondod, itthon.

ÁKOS Jelenleg igen. Ez az itthon. De ez majd változik.

SZONJA Nem tudnék külföldön élni.

ÁKOS Miért? Olyan jó itt?

SZONJA Nem. De mindenkim itt él. Nem tudom elképzelni, hogy ne ugyanabban az országban éljek, mint azok, akiket szeretek.

ÁKOS Értem.

SZONJA Igen...

ÁKOS Jó.

SZONJA Jó.

*Eltelik pár pillanat.*

SZONJA Szóval azt akartam elmesélni, hogy van Lellén egy kedvenc helyem a parton, egy kis öbölszerűség, sűrű nádas, kevesen járnak arra. Szívesen megmutatnám egyszer.

ÁKOS Jó, kíváncsi vagyok.

SZONJA És ott ültem le sírni, annyira megijedtem, hogy az a hülye Szandra eltűnt.

ÁKOS Ezt nem is mondtad.

SZONJA Eszembe jutott, hogy akkor, amikor én Lellén voltam két éve, te vajon hol voltál, éppen mi történt veled. És nemrég mondtad, hogy abban az évben eltört a lábad...

ÁKOS *(egyszerre mondják)* Eltört a lábam. Igen.

SZONJA Úgyhogy valószínűleg ebben az ágyban feküdtél törött lábbal egész nap, sorozatokat néztél.

ÁKOS Vagy a kanapén ültem.

SZONJA Aha.

ÁKOS Előtte pár hónappal jöttem haza Coventryből.

SZONJA Valahogy ezt jó tudni. Hogy te éppen akkor mit csináltál.

ÁKOS Minden valószínűség szerint épp maszturbáltam, amikor sírtál.

*A nő kikel az ágyból, felemeli a lavórt, amiben a tiszta ruhák vannak. Hajtogatni kezdi őket.*

ÁKOS Most a maszturbálás miatt?

SZONJA Nem. Csak össze kell hajtogatni ezeket. Napok óta itt vannak.

*Ákos* *felkel, segít a hajtogatásban*.

SZONJA Így szoktad?

ÁKOS Persze, jó így is.

SZONJA Biztos? A kanalakról se szóltál.

ÁKOS Már megint a kanalak...

SZONJA Szóval jó így?

ÁKOS Igen.

SZONJA De te máshogy csinálod.

ÁKOS Ne kezdjük.

SZONJA De ha szólsz, tudok rá figyelni. A kanalakat sem nehéz fejjel felfelé a csöpögtetőre tenni.

ÁKOS Basszus, ez most a telefon miatt van, ugye?

SZONJA Nem. Ez azért van, mert ha mondod, hogy mire figyeljek, figyelek rá.

ÁKOS Ja.

SZONJA És ha elmondod, de mégse csinálom úgy, akkor jogosan tartasz szemétnek.

ÁKOS *(kibámul az ablakon)* Persze.

SZONJA Nekem fontosak a rigolyáid.

ÁKOS Clearly. Hány óra van?

SZONJA Négy perccel lehet több, mint az előbb.

ÁKOS Szalayék kint vannak a gangon.

SZONJA Nem is ők jönnek.

ÁKOS Hát ez az. Mi lenne, ha senki nem a saját idejében menne ki? Hihetetlen, komolyan. Én is szívesen mennék addig, amíg süt a nap.

SZONJA Majd csütörtökön.

ÁKOS Lenne már csütörtök.

SZONJA Este menjünk el sétálni.

ÁKOS Mennyire este?

SZONJA Nem tudom. Későn. Amikor már biztosan nem járnak az utcán.

ÁKOS Jó, lehet.

*4. Jelenet*

SZONJA *(mosolyogva felé tart egy mintás alsógatyát)* Ez cuki.

ÁKOS Én nem szeretem.

SZONJA Akkor miért hordod?

ÁKOS Elfogyott a tiszta.

SZONJA Szerintem édes. Miért nem szereted?

ÁKOS Melyik felnőtt férfi alsógatyáján vannak Spongyabob figurák?

SZONJA De honnan van?

ÁKOS Azt hagyjuk.

SZONJA Egy volt barátnődtől, ugye?

ÁKOS Maybe.

SZONJA Most kevésbé látom édesnek.

ÁKOS Pedig Spongyabob ugyanaz.

SZONJA Nem ugyanannak látom. Miért nem dobod ki?

ÁKOS Mert jó még. Nincs kiszakadva vagy ilyesmi.

SZONJA De hát utálod.

ÁKOS Viszont jól jön, ha éppen nincs alsógatyám.

SZONJA Akkor gyakrabban mosunk.

ÁKOS Nehogy már Spongyabob miatt veszekedjünk.

SZONJA Nem veszekszem. Csak nem értem, miért őrizgeted a volt barátnőd ajándékát.

ÁKOS Szinte el is felejtettem, hogy tőle van. Olyan régen megvan már. Nem őt látom, ha ránézek.

SZONJA Én igen.

ÁKOS Akkor eltesszük a szekrény mélyére.

SZONJA Akkor baromi sok értelme van, hogy megtartod.

ÁKOS Szünet!

*Csendben maradnak, hajtogatják a ruhákat tovább. Telik az idő.*

SZONJA Kaptam egyszer egy piros tangát az exemtől. Szilveszter után, mert nem volt piros bugyim, és szilveszterkor piros bugyit kell hordani, hogy egész évben jó legyen a szexuális életed. Tudtad? *(a férfi nem néz rá, hajtogat)* Szóval mindez szilveszterkor derült ki, és teljesen kiakadt. Miért nincs piros bugyim. Minden nőnek kell egy piros bugyi. Vett nekem egyet, elég jól állt. Mindig szexeltünk, ha felvettem*. (a férfi nagyot sóhajt, de nem szólal meg)* És már akkor is, ha rohadtul nem akartunk egymással szexelni, de a bugyi miatt erőltettük. Tudod, mondják, hogy a szex és a pizza még akkor is jó, ha rossz. Na persze...

ÁKOS Nem érdekel, mennyit szexeltél a volt barátoddal.

SZONJA Pont azt mondom, mennyire rossz volt!

ÁKOS Az sem érdekel.

SZONJA Engem érdekelnek a volt barátnőid.

ÁKOS Szeretnéd hallani, milyen volt velük a szex?

SZONJA Mindent szeretnék hallani, ami veled kapcsolatos.

ÁKOS Van, amit nem kell. Amiről csináljunk úgy, mintha nem létezne. Te vagy az első barátnőm, az első lány, akivel csókolóztam, az első, akivel szexeltem. Az első, akivel együtt élek karantén idején.

SZONJA Hah.

ÁKOS Senki más nem létezik rajtunk kívül.

SZONJA Most nem is. *(felemeli a spongyabobos alsógatyát a kupacból)* Akkor ezt senkitől kaptad.

ÁKOS Így van. Mindig is itt volt. A szekrényben. Öröktől fogva.

*Elpakolják a ruhákat, a lavórt kiviszik a szobából. A nő visszafekszik az ágyba, nézi a plafont.*

SZONJA Az a folt eddig is ott volt?

ÁKOS Basszameg. *(kimegy a szobából, öltözködés hangjai)*

SZONJA Most mi van?

ÁKOS Ázunk.

SZONJA És akkor most felmész?

ÁKOS Van jobb ötleted?

SZONJA Mi van, ha akkor jönnek, amikor nem vagy itt?

ÁKOS Beengeded őket, tudod, melyik a kapucsengő.

SZONJA Vigyél szájmaszkot.

ÁKOS Hagyjál már.

*Ajtócsapódás, a férfi kimegy. A nő járkál a szobában, nézegeti a foltot, hallgatózik, de semmi nem hallatszik. Kinéz az ablakon, bámul kifelé, amíg vissza nem jön a férfi.*

SZONJA Na?

ÁKOS *(a fürdőszobából, ahol mossa a kezét)* Pozitív a srác.

SZONJA Mi van?

ÁKOS Azt mondta, nem engedhet be, mert pozitív lett a tesztje. Most két hétig az egész család itthon marad.

SZONJA Ugye nem álltál túl közel?

ÁKOS Hülyének nézel?

SZONJA Csak kérdezem.

ÁKOS *(visszajön a szobába)* Most nem tud szerelőt hívni. Elromlott a mosógép.

SZONJA Legalább nem lesz több kattogás.

ÁKOS Néha baromi érzéketlen vagy.

SZONJA Az arcodat is megmostad?

ÁKOS Az arcomat?

SZONJA Azt is kell.

ÁKOS Nem.

SZONJA Akkor...

*A férfi kimegy arcot mosni.*

ÁKOS *(bekiabál)* Mennyi az idő?

SZONJA Negyed négy.

ÁKOS Nem hozták...

SZONJA Nem...

ÁKOS *(visszajön)* Felhívom őket. *(tárcsázza a számot többször is)* Mindig szétkapcsol.

SZONJA Talán nem csak nekünk nem hozták ki. Mennyi kajánk van még?

ÁKOS Pár napra elég.

SZONJA Hol a lista? *(a férfi odanyújt egy papírlapot)* Csak tíz gumit rendeltél?

ÁKOS Van még itthon harminc.

SZONJA Akkor még negyven gumink lesz? Nem kevés az?

ÁKOS Ha visszafogjuk magunkat, elég egy hónapra.

SZONJA Szerinted elég? *(a férfi keresgél a fiókban)* Mit csinálsz?

ÁKOS Basszus, rosszul emlékeztem. Csak húsz gumink van.

SZONJA Kell majd venni, írjuk fel.

ÁKOS Megjegyzem.

SZONJA Nincs tamponom.

ÁKOS Kéne?

SZONJA Lassan. Örülök, hogy a nagymamám már nem él.

ÁKOS That escalated quickly.

SZONJA Mindig elmesélte, hogy régen vattát használtak, ami a vértől keményre száradt. Mintha kövek lettek volna a bugyijukban.

ÁKOS Durva.

SZONJA Az. Egyszer követ tettem a bugyimba.

ÁKOS Jézusom, mi a fasznak?

SZONJA Kipróbálni, milyen.

ÁKOS Hány éves voltál?

SZONJA Tíz körül. Akkortól jöttek a vérzős történetek. Ha a stadionoknál járok, mindig eszembe jut, ahogy a nagyanyám lábszárán csorog végig a vér, bele a cipőjébe. Igen, ezt is elmesélte.

ÁKOS És milyen volt a kő?

SZONJA Hideg. És nem bírtam tőle járni.

ÁKOS Durva.

SZONJA Az. Nem tudom, anyuéknak mennyi kajájuk van.

ÁKOS Biztos van elég.

SZONJA Még mindig nem értem, miért nem tudnak oda is szállítani.

ÁKOS Holt-tér, valami ilyesmit magyaráztak a telefonban.

SZONJA Holt-tér... létezik ilyen egyáltalán?

ÁKOS Látod.

ÁKOS *(újra tárcsázza a számot)* Még mindig semmi.

SZONJA Akkor el kell mennünk vásárolni.

ÁKOS Úgy tűnik.

SZONJA De mikor?

ÁKOS Nem tudom, Szonja. Holnap?

SZONJA De mi van, ha éppen akkor jönnek?

ÁKOS Faszom, akkor csak én megyek.

SZONJA Azért próbáld még hívni őket...

ÁKOS Próbálom, nem látod?

SZONJA Ne kiabálj.

ÁKOS Akkor ne kérj tőlem olyan dolgokat, amiket már látod, hogy csinálok!

SZONJA Melletted nem lehet megmaradni.

ÁKOS Mellettem? A segged is ki van nyalva, és mellettem nem lehet megmaradni?

SZONJA Mi van?

ÁKOS Tudtad, hogy a víz nem mossa fel magát, miután zuhanyoztál?

SZONJA Na jó... És ezt nem lehet szépen megmondani? Miért most mondod?

ÁKOS Mert mindenen megsértődsz.

SZONJA Nem sértődöm meg!

ÁKOS Egész nap figyelnem kell a hangulatingadozásaidra.

SZONJA Bocs, hogy hatással van rám ez az egész helyzet!

ÁKOS Miért, szerinted rám nincs hatással? De kezelni kell, te miért nem csinálsz semmit?

SZONJA Egyre kevésbé gondolom, hogy veled szeretném tölteni a karantént.

ÁKOS Same here.

SZONJA És nem tudsz normálisan magyarul beszélni? Jössz itt nekem a chillaxszal, meg az „it escalated quickly” hülyeséggel.

ÁKOS Én legalább figyelek rád, és tartom magam miattad is! Most már nem csak magadnak van szar kedved! Ketten vagyunk.

SZONJA Akkor már szar kedvem se lehet, világos. Most annyira szeretnék hazamenni, otthon legalább érezhetem magam szarul.

ÁKOS Menjél. *(túlhangsúlyozva)* Be my guest!

*A nő kikel az ágyból, előveszi a szekrényből a táskáját, és pakolni kezdi bele a ruhákat. A férfi nézi egy darabig, eltelik egy-két perc.*

ÁKOS Ne már. Nehogy hazamenj. Figyelj rám. Ne menj haza. Inkább menjünk el fagyizni!

*A nő megtorpan, kezében egy pólóval.*

ÁKOS Gyere, menjünk el fagyiért.

SZONJA Egy fagyiért menjünk ki...

ÁKOS A kedvenc fagyizómban vagyunk Szentendrén. Tele a pult mindenféle ízű fagyival. És mind kalóriacsökkentett!

SZONJA Én most nem...

ÁKOS Van oreós is! És citrom, meg kókusz, meg sós karamell! Hm én azt hiszem, pisztáciát kérnék.

SZONJA A pisztácia elfogyott.

ÁKOS Akkor kérnék csokoládét, rumos diót, kávét és... pisztáciát!

SZONJA A pisztácia...

ÁKOS Nahát, most hozták meg! Látod? Mégiscsak van pisztácia!

SZONJA Én is azt kérek.

ÁKOS Remek, remek. Szórást?

SZONJA Az is jöhet.

ÁKOS Roletti?

SZONJA Persze!

ÁKOS Akkor most ugyanazt esszük.

SZONJA Nem, mert én még kértem egy nutellás palacsintát.

ÁKOS A cukiban azt is árulnak.

SZONJA Nem, van ilyen fagyi.

ÁKOS Megkóstolhatom?

SZONJA Persze... Hülye.

*A nő bedobja a szekrény aljába a táskát, nem pakol ki. Kimegy, aztán visszajön pár mandarinnal. Lefekszenek az ágyra, a nő bontogatni kezdi a mandarint. Lassan eszi, bontja, eszi, bontja. A férfi nézegeti a telefonját. A nő bont, eszi, bont, eszi, a férfi lapoz, lapoz, lapoz. Elsötétül a szoba.*

2020